การลงนามบันทึกข้อตกลงความร่วมมือ (MOU)

การจัดการวัสดุเหลือใช้ทางการเกษตรเป็นพลังงานชีวมวล

ระหว่าง ศูนย์เรียนรู้การเพิ่มประสิทธิภาพการผลิตสินค้าเกษตร/เครือข่าย

กับบริษัท แอ๊บโซลูท คลีน เอ็นเนอร์จี้ จำกัด (มหาชน)

วันที่ 30 เมษายน พ.ศ. 2562

ณ สำนักงานส่งเสริมและพัฒนาการเกษตรที่ 6 จังหวัดเชียงใหม่

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ตามที่รัฐบาลได้มีนโยบายสำคัญในการระดมพลังภาคีทุกภาคส่วนในการมีส่วนร่วมเพื่อการพัฒนา การเกษตรให้มีประสิทธิภาพสูงสุด เกิดคุณค่า มูลค่าในการพัฒนาผลผลิตทางการเกษตรที่เติบโต แข่งขันได้ บนคุณภาพชีวิตที่เป็นมิตรกับสิ่งแวดล้อม กรมส่งเสริมการเกษตรได้มีแนวนโยบายในการนำเศษวัสดุ ทางการเกษตรมาสร้างคุณค่าและมูลค่าเพิ่มที่เกิดประโยชน์แก่เกษตรกร ควบคู่กับการรักษาสิ่งแวดล้อมในการลดปัญหามลพิษหมอกควันจากการเผาพื้นที่ทางการเกษตรหลังการเก็บเกี่ยว โดยได้กำหนดแนวทาง ผ่านกลไกประชารัฐเพื่อการมีส่วนร่วมระหว่างส่วนราชการ ภาคเอกชน และภาคประชาชน ในการนี้ กรมส่งเสริมการเกษตร ศูนย์เรียนรู้การเพิ่มประสิทธิภาพการผลิตสินค้าเกษตร ศูนย์เครือข่าย และภาคเอกชน จึงเล็งเห็นความสำคัญของการเสริมสร้างประสิทธิภาพในการดำเนินงานตามแนวนโยบายของรัฐบาล และเพื่อเพิ่มมูลค่าวัสดุเหลือใช้ทางการเกษตร และจำหน่ายการผลิตเป็นพลังงานชีวมวลแก่ผู้รับซื้อโดยเป็นการทำบันทึกข้อตกลงร่วมมือกัน

การลงนามบันทึกข้อตกลงความร่วมมือการจัดการวัสดุเหลือใช้ทางการเกษตรเป็นพลังงานชีวมวลนี้ กรมส่งเสริมการเกษตร โดยเกษตรจังหวัด และเกษตรอำเภอ จะเป็นผู้ให้คำปรึกษา แนะนำ สื่อสาร ประชาสัมพันธ์ และให้การช่วยเหลือในการประสานงานเชิงพื้นที่ระหว่างภาคเอกชนที่ร่วมโครงการ กับศูนย์เรียนรู้การเพิ่มประสิทธิภาพการผลิตสินค้าเกษตร และเกษตรกร และพิจารณาศักยภาพความพร้อม ของ ศพก. ศดปช. และเครือข่าย ว่ามีความพร้อมและมีความต้องการขายเศษวัสดุเหลือใช้ทางการเกษตรที่ไม่สามารถย่อยสลายหรือมาทำเป็นปุ๋ยหมัก ปุ๋ยชีวภาพ และปุ๋ยอินทรีย์ได้ และมีคุณสมบัติที่สามารถนำมาเป็นปัจจัยการผลิตพลังงานชีวมวล

ในส่วนของภาคเอกชนที่เข้าร่วมโครงการจะดำเนินกิจกรรมร่วมกับเกษตรกรในการสร้างคุณค่าและมูลค่าของเศษวัสดุทางการเกษตร ให้ความรู้ความเข้าใจกับชุมชนถึงประโยชน์จากเถ้าจากโรงไฟฟ้าชีวมวล ส่งเสริมอาชีพให้กับชุมชน และเกษตรกรในการนำไปต่อยอดสร้างรายได้ให้กับเกษตรกร พร้อมทั้งการนำเถ้าชีวมวลไปพัฒนาเป็นปุ๋ยอินทรีย์และการปรับปรุงดิน ตลอดจนกำหนดพื้นที่ในการ รับซื้อเศษวัสดุทางการเกษตรมาสร้างคุณค่าและมูลค่าเพิ่มที่เกิดประโยชน์แก่เกษตรกร

กิจกรรมการจัดการวัสดุเหลือใช้ทางการเกษตรนี้ เป็นหนึ่งในกิจกรรมภายใต้โครงการรวมพลังสร้างมูลค่าจากไร่นาสู่สิ่งแวดล้อมอย่างยั่งยืน กิจกรรมเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก ประกอบด้วยกิจกรรมต่าง ๆ คือ 1) การอบรมถ่ายทอดความรู้แก่เกษตรกร เพื่อสร้างเครือข่ายการทำเกษตรรักษ์สิ่งแวดล้อม 2) การจัดทำฐานเรียนรู้ปุ๋ยอินทรีย์ 3) การจัดการเศษวัสดุการเกษตร และ 4) การเชื่อมโยงตลาดในการจัดซื้อเศษวัสดุการเกษตร โดยดำเนินการ ณ ศพก. 882 แห่ง และ ศดปช. หรือศูนย์เครือข่าย 882 แห่ง ทั่วประเทศ

กรมส่งเสริมการเกษตรหวังเป็นอย่างยิ่งว่าการจัดทำบันทึกข้อตกลงความร่วมมือ การจัดการวัสดุเหลือใช้ทางการเกษตรเป็นพลังงานชีวมวล ระหว่าง ศูนย์เรียนรู้การเพิ่มประสิทธิภาพการผลิตสินค้าเกษตร กับบริษัทแอ๊บโซลูท คลีน เอ็นเนอร์จี้ จำกัด (มหาชน) ครั้งนี้ จะเป็นก้าวแรกที่นำไปสู่การพัฒนาความร่วมมือในการดำเนินการร่วมกันเพื่อสร้างมูลค่าจากวัสดุการเกษตรของเกษตรกร ลดการเผาวัสดุการเกษตร เสริมสร้างรายได้แก่เกษตรกร สร้างสมดุลระบบนิเวศแก่ชุมชนต่อไป